Ehdotus neuvoston päätös liikkuvaan kalustoon kohdistuvista kansainvälisistä vakuusoikeuksista tehtyyn yleissopimukseen liitetyn, rautatiekalustoon liittyvistä erityiskysymyksistä Luxemburgissa 23 päivänä helmikuuta 2007 tehdyn pöytäkirjan allekirjoittamisesta Euroopan yhteisön puolesta /* KOM/2009/0094 lopull. */





[pic] | EUROOPAN YHTEISÖJEN KOMISSIO | Bryssel 2.3.2009 KOM(2009) 94 lopullinen Ehdotus NEUVOSTON PÄÄTÖS liikkuvaan kalustoon kohdistuvista kansainvälisistä vakuusoikeuksista tehtyyn yleissopimukseen liitetyn, rautatiekalustoon liittyvistä erityiskysymyksistä Luxemburgissa 23 päivänä helmikuuta 2007 tehdyn pöytäkirjan allekirjoittamisesta Euroopan yhteisön puolesta (komission esittämä) PERUSTELUT 1. Ehdotuksen tavoite Komissio ehdottaa, että yhteisö allekirjoittaa liikkuvaan kalustoon kohdistuvista kansainvälisistä vakuusoikeuksista tehtyyn yleissopimukseen liitetyn, rautatiekalustoon liittyviä erityiskysymyksiä koskevan pöytäkirjan, jäljempänä ’rautatiekalustopöytäkirja’ tai ’Luxemburgin pöytäkirja’, joka tehtiin Luxemburgissa 12.–23. helmikuuta 2007 yksityisoikeuden yhdenmukaistamiseksi toimivan kansainvälisen instituutin (UNIDROIT) ja valtioiden välisen kansainvälisten rautatiekuljetusten järjestön (OTIF) yhdessä järjestämässä diplomaattikonferenssissa. Konferenssiin osallistui 42 valtiota ja 11 kansainvälistä järjestöä. Euroopan komissio osallistui neuvotteluihin Euroopan yhteisön puolesta neuvoston 28. helmikuuta 2003 antamien neuvotteluohjeiden pohjalta. Kaksi jäsenvaltiota, Luxemburg ja Italia, allekirjoitti pöytäkirjan kokouksen päätteeksi. 2. Kapkaupungin yleissopimus ja rautatiekalustopöytäkirja 2.1. Soveltamisala Liikkuvaan kalustoon kohdistuvia kansainvälisiä vakuusoikeuksia koskeva yleissopimus, jäljempänä ’Kapkaupungin yleissopimus’ tai ’yleissopimus’, ja lentokalustoon liittyviä erityiskysymyksiä koskeva pöytäkirja, jäljempänä ’lentokalustopöytäkirja’, tehtiin Kapkaupungissa 29. lokakuuta – 16. marraskuuta 2001 pidetyssä diplomaattikonferenssissa. Yleissopimuksessa vahvistetaan yhtenäiset säännöt, jotka koskevat ilma-aluksia, rautatiekalustoa ja avaruusresursseja koskevissa pöytäkirjoissa nimettyyn tietyntyyppiseen liikkuvaan kalustoon kohdistuvien kansainvälisten vakuusoikeuksien (vakuussopimus, omistusoikeuden pidättämistä koskevan ehdon sisältävä sopimus tai leasing-vuokrasopimus) perustamista ja vaikutuksia. Oikeudellisen välineen perustana on yleissopimus, jossa vahvistetaan kaikenlaiseen liikkuvaan kalustoon sovellettavat oikeudelliset säännöt, ja lisäksi siihen kuuluu joukko pöytäkirjoja, joissa annetaan tiettyjä kalustotyyppejä koskevat säännöt. Pöytäkirjoilla voidaan muuttaa yleissopimusta, jos asianomaisen alan erityispiirteet niin edellyttävät. Niinpä pöytäkirja on liikkuvan kaluston kunkin luokan osalta etusijalla yleissopimukseen nähden. Yleissopimukseen perustuvat jäsenvaltioiden velvoitteet vaihtelevat sen mukaan, mihin pöytäkirjaan ne liittyvät. Yleissopimusta voidaan soveltaa johonkin liikkuvan kaluston luokkaan vasta sitten kun asianomainen pöytäkirja on tullut voimaan, ja sitä voidaan soveltaa vain pöytäkirjan osapuolten välillä. Yleissopimusta ja pöytäkirjaa on siis tulkittava yhtenä asiakirjana. Yleissopimusta sovelletaan, kun velallinen sijaitsee sopimusvaltiossa (3 artikla). Pöytäkirjoissa mainitaan myös erityinen kohteena olevaan omaisuuteen perustuva liityntä (esim. rekisteröintivaltio). Yleissopimuksella perustettu vakuusoikeus (1 ja 2 artikla) koskee sen kohteena olevaa omaisuutta sekä omaisuuteen liittyviä oikeuksia ja sen tuottoa. Joissakin pöytäkirjoissa voidaan määrätä, että yleissopimusta sovelletaan omaisuuden myyntiin (yleissopimuksen 41 artikla). Yleissopimuksessa vahvistetaan edunsaajan yhdenmukaistettua esinevakuusoikeutta liikkuvaan kalustoon tilanteessa, jossa velallinen ei täytä velvollisuuksiaan (8–15 artikla). Yleissopimuksella luodaan kansainvälinen järjestelmä, jossa velkoja kirjaa vakuusoikeuksia liikkuvan kaluston eri luokkiin (16–26 artikla) ja velkojan kirjatulle vakuusoikeudelle annetaan etusija (29 artikla). Rautatiekalustopöytäkirjassa vahvistetaan tietyt säännöt, joita sovelletaan tietyntyyppisille liikkuvaa kalustoa rahoittaville velkojille (esim. vakuuden asettaja, ehdollinen myyjä tai leasing-vuokralleantaja) kirjattujen kansainvälisten vakuusoikeuksien etusijaisuuteen ja täytäntöönpanokelpoisuuteen. Lisäksi pöytäkirjassa määrätään velkojan oikeuksista laiminlyöntitilanteessa (VII artikla) ja kolmesta vaihtoehdosta, joita sovelletaan velallisen oikeuksiin maksukyvyttömyystilanteissa (IX artikla). Pöytäkirjan III luvussa määrätään internetin kautta käytettävän kansainvälisen rekisterin sekä valvontaviranomaisen perustamisesta. Pöytäkirjan XXV artiklassa sopimusvaltiot valtuutetaan tietyin edellytyksin antamaan julistuksia julkisia palveluja koskevista erivapauksista. 2.2. Rautatiekalustopöytäkirjan tavoitteet Pöytäkirjan avulla pyritään helpottamaan kalliin liikkuvan rautatiekaluston rahoittamista antamalla velkojille (myyjät, joilta kalusto on hankittu velaksi, hankintoja rahoittaneet tahot) erityisen vahva kansainvälinen vakuus, joka antaa niille ”ehdottoman” etusijan kyseiseen omaisuuteen kansainvälisessä rekisterissä. Kyseinen asiakirja, jonka osapuolina ovat monet yhteisön tärkeimmistä kauppakumppaneista, hyödyttää luultavasti suuresti eurooppalaista rautatiealaa sekä eurooppalaisia pankkeja ja EU-maiden hallituksia, sillä se tukee pääomasijoittamista rautatiealaan ja vauhdittaa todellisten vuokramarkkinoiden kehittymistä. Jotta yhteisö saisi rautatiekalustopöytäkirjasta hyötyä, sen on kuitenkin ensin allekirjoitettava ja ratifioitava se. 3. Yhteisön toimivalta Kapkaupungin yleissopimus ja sen pöytäkirjat ovat sekasopimuksia, jotka kuuluvat osittain yhteisön yksinomaiseen toimivaltaan. Komissio esitti vuonna 2002 kaksi ehdotusta, jotka koskivat Kapkaupungin yleissopimuksen ja lentokalustopöytäkirjan allekirjoittamista ja tekemistä yhteisön toimesta. Heinäkuussa 2008 komissio esitti tarkistetun ehdotuksen, joka koski pelkästään kyseisten kansainvälisten asiakirjojen tekemistä, koska niiden allekirjoittaminen ei enää ole mahdollista niiden tultua voimaan. Yhteisöllä on toimivaltaa tietyissä rautatiekalustopöytäkirjan soveltamisalaan kuuluvissa asioissa, jotka vaikuttavat toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla 22 päivänä joulukuuta 2000 annettuun asetukseen (EY) N:o 44/2001[1], maksukyvyttömyysmenettelyistä 29 päivänä toukokuuta 2000 annettuun asetukseen (EY) N:o 1346/2000[2] ja sopimusvelvoitteisiin sovellettavasta laista (Rooma I) 17 päivänä kesäkuuta 2008 annettuun asetukseen (EY) N:o 593/2008[3]. Lisäksi yhteisön lainsäädäntöä sovelletaan sellaisiin rautatiekalustopöytäkirjan soveltamisalaan kuuluviin asioihin, jotka vaikuttavat rautatiejärjestelmän yhteentoimivuudesta yhteisössä 17 päivänä kesäkuuta 2008 annettuun Euroopan parlamentin ja neuvoston direktiiviin 2008/57/EY (uudelleen laadittu toisinto)[4] sekä Euroopan rautatieviraston perustamisesta 29 päivänä huhtikuuta 2004 annettuun asetukseen (EY) N:o 881/2004[5]. Tästä syystä jäsenvaltiot eivät voi allekirjoittaa rautatiekalustopöytäkirjaa itsenäisesti. Neuvosto valtuutti 28. helmikuuta 2003 komission neuvottelemaan yhteisön puolesta Luxemburgin diplomaattikonferenssissa rautatiekalustopöytäkirjan määräyksistä, jotka kuuluvat yhteisön yksinomaiseen toimivaltaan ja vaikuttavat yhteisön oikeuteen. Rautatiekalustopöytäkirjan XXII artiklan mukaan ”alueelliset taloudellisen yhdentymisen järjestöt” voivat allekirjoittaa ja hyväksyä pöytäkirjan ja liittyä siihen. Alueellisella taloudellisen yhdentymisen järjestöllä tarkoitetaan rautatiekalustopöytäkirjassa organisaatiota, jolla on toimivaltaa joissakin pöytäkirjan soveltamisalaan kuuluvissa asioissa ja joka voi allekirjoittaa pöytäkirjan. Tämän määritelmän mukaan yhteisö voi allekirjoittaa kyseisen pöytäkirjan, jos se saa tarvittavan hyväksynnän yhteisön toimielimiltä. Pöytäkirjan XXII artiklan 3 kohdan mukaisesti kaikkia pöytäkirjassa olevia viittauksia ”sopimusvaltioihin” sovelletaan myös yhteisöön asiayhteyden niin edellyttäessä. Rautatiekalustopöytäkirjan XXII artiklan 2 kohdan mukaan yhteisön on annettava pöytäkirjan allekirjoittamisen tai hyväksymisen tai siihen liittymisen yhteydessä yleinen julistus, jossa ilmoitetaan ne rautatiekalustopöytäkirjan soveltamisalaan kuuluvat asiat, joissa yhteisöllä on toimivaltaa. Tätä varten liitteessä esitetään julistusluonnos. Tekstin laadinnassa perustana on ollut yhteisön nykyinen toimivalta, joka sille on annettu 22. joulukuuta 2000 annetulla asetuksella (EY) N:o 44/2001, 29. toukokuuta 2000 annetulla asetuksella (EY) N:o 1346/2000, 17. kesäkuuta 2008 annetulla asetuksella (EY) N:o 593/2008, rautatiejärjestelmän yhteentoimivuudesta yhteisössä 17. kesäkuuta 2008 annetulla Euroopan parlamentin ja neuvoston direktiivillä 2008/57/EY (uudelleen laadittu toisinto) ja 29. huhtikuuta 2004 annetulla asetuksella (EY) N:o 881/2004. Edellä esitetyn perusteella komissio ehdottaa, että neuvosto tekisi jäljempänä olevan päätöksen, jolla annetaan valtuudet allekirjoittaa liikkuvaan kalustoon kohdistuvia kansainvälisiä vakuusoikeuksia koskevaan yleissopimukseen liitetty, rautatiekalustoon liittyviä erityiskysymyksiä koskeva pöytäkirja, antamalla edellä mainitun julistuksen, jonka teksti esitetään liitteessä. Ehdotus NEUVOSTON PÄÄTÖS liikkuvaan kalustoon kohdistuvista kansainvälisistä vakuusoikeuksista tehtyyn yleissopimukseen liitetyn, rautatiekalustoon liittyvistä erityiskysymyksistä Luxemburgissa 23 päivänä helmikuuta 2007 tehdyn pöytäkirjan allekirjoittamisesta Euroopan yhteisön puolesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 61 artiklan c alakohdan yhdessä sen 300 artiklan 2 kohdan ensimmäisen alakohdan kanssa, ottaa huomioon komission ehdotuksen[6], sekä katsoo seuraavaa: (1) Euroopan yhteisö on ryhtynyt luomaan yhteistä oikeusaluetta, joka perustuu oikeuden päätösten vastavuoroisen tunnustamisen periaatteeseen. (2) Liikkuvaan kalustoon kohdistuvia kansainvälisiä vakuusoikeuksia koskevan yleissopimuksen, jäljempänä ’Kapkaupungin yleissopimus’, Luxemburgissa 23 päivänä helmikuuta 2007 tehty rautatiekalustoon liittyviä erityiskysymyksiä koskeva pöytäkirja, jäljempänä ’rautatiekalustopöytäkirja’, edistää kansainvälistä sääntelyä. Tämän vuoksi olisi toivottavaa, että niitä pöytäkirjan määräyksiä, jotka koskevat yhteisön yksinomaiseen toimivaltaan kuuluvia asioita, alettaisiin soveltaa mahdollisimman pian. (3) Komissio on neuvotellut yhteisön puolesta yhteisön yksinomaiseen toimivaltaan kuuluvista rautatiekalustopöytäkirjan osista. (4) Rautatiekalustopöytäkirjan XXII artiklan 1 kohdan mukaan alueelliset taloudellisen yhdentymisen järjestöt, joilla on toimivaltaa tietyissä rautatiekalustopöytäkirjan soveltamisalaan kuuluvissa asioissa, voivat allekirjoittaa mainitun pöytäkirjan. (5) Pöytäkirjan allekirjoittaminen on mahdollista sen voimaantuloon asti. (6) Rautatiekalustopöytäkirjassa käsitellään myös joitakin toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla 22 päivänä joulukuuta 2000 annetun asetuksen (EY) N:o 44/2001[7], maksukyvyttömyysmenettelyistä 29 päivänä toukokuuta 2000 annetun asetuksen (EY) N:o 1346/2000[8], sopimusvelvoitteisiin sovellettavasta laista (Rooma I) 17 päivänä kesäkuuta 2008 annetun asetuksen (EY) N:o 593/2008[9], rautatiejärjestelmän yhteentoimivuudesta yhteisössä 17 päivänä kesäkuuta 2008 annetun Euroopan parlamentin ja neuvoston direktiivin 2008/57/EY (uudelleen laadittu toisinto)[10] sekä Euroopan rautatieviraston perustamisesta 29 päivänä huhtikuuta 2004 annetun asetuksen (EY) N:o 881/2004[11] soveltamisalaan kuuluvia asioita. (7) Yhteisöllä on yksinomainen toimivalta joissakin rautatiekalustopöytäkirjan soveltamisalaan kuuluvissa asioissa, kun taas toisissa pöytäkirjan soveltamisalaan kuuluvissa asioissa toimivalta kuuluu jäsenvaltioille. (8) Yhteisön olisi sen vuoksi allekirjoitettava rautatiekalustopöytäkirja. Rautatiekalustopöytäkirjan XXII artiklan 2 kohdassa määrätään, että alueellisen taloudellisen yhdentymisen järjestön on annettava pöytäkirjan allekirjoituksen tai hyväksymisen tai siihen liittymisen yhteydessä julistus, jossa määritellään ne pöytäkirjan soveltamisalaan kuuluvat asiat, jota koskevan toimivallan kyseisen järjestön jäsenvaltiot ovat siirtäneet järjestölle. (9) Yhdistynyt kuningaskunta ja Irlanti osallistuvat tämän päätöksen tekemiseen ja soveltamiseen. (10) Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen, eikä se siten sido Tanskaa eikä sitä sovelleta siihen, ON PÄÄTTÄNYT SEURAAVAA: 1 artikla 1. Hyväksytään yhteisön puolesta Luxemburgissa 23 päivänä helmikuuta 2007 tehdyn liikkuvaan kalustoon kohdistuvista kansainvälisistä vakuusoikeuksista tehtyyn yleissopimukseen liitetyn, rautatiekalustoon liittyviä erityiskysymyksiä koskevan pöytäkirjan allekirjoittaminen sillä varauksella, että pöytäkirja tehdään lopullisesti myöhemmin. 2. Tässä päätöksessä ’jäsenvaltiolla’ tarkoitetaan kaikkia jäsenvaltioita Tanskaa lukuun ottamatta. 2 artikla Neuvoston puheenjohtaja valtuutetaan nimeämään yksi tai useampi henkilö, joilla on valtuudet allekirjoittaa Euroopan yhteisön puolesta liikkuvaan kalustoon kohdistuvia kansainvälisiä vakuusoikeuksia koskevaan yleissopimukseen liitetty, rautatiekalustoon liittyviä erityiskysymyksiä koskeva pöytäkirja, jos 3 artiklassa vahvistettu edellytys täyttyy. 3 artikla Rautatiekalustopöytäkirjan allekirjoittamisen yhteydessä yhteisö antaa liitteenä olevan julistuksen pöytäkirjan XXII artiklan 2 kohdan mukaisesti. Pöytäkirjan teksti on tämän päätöksen liitteenä. Tehty Brysselissä […] päivänä […]kuuta […]. Neuvoston puolesta Puheenjohtaja LIITE XXII artiklan 2 kohdan mukainen julistus Euroopan yhteisön toimivallasta liikkuvaan kalustoon kohdistuvista kansainvälisistä vakuusoikeuksista tehtyyn yleissopimukseen liitetyn, rautatiekalustoon liittyvistä erityiskysymyksistä Luxemburgissa 23 päivänä helmikuuta 2007 tehdyn pöytäkirjan, jäljempänä ’rautatiekalustopöytäkirja’, soveltamisalaan kuuluvissa asioissa, joita koskevan toimivaltansa jäsenvaltiot ovat siirtäneet yhteisölle 1. Rautatiekalustopöytäkirjan XXII artiklassa määrätään, että suvereenien valtioiden muodostamat alueellisen taloudellisen yhdentymisen järjestöt, joilla on toimivaltaa tietyissä pöytäkirjan soveltamisalaan kuuluvissa asioissa, voivat allekirjoittaa pöytäkirjan sillä edellytyksellä, että ne antavat XXII artiklan 2 kohdassa tarkoitetun julistuksen. Yhteisö on päättänyt allekirjoittaa rautatiekalustopöytäkirjan, ja tämän vuoksi se antaa mainitun julistuksen. 2. Euroopan yhteisön nykyiset jäsenet ovat Belgian kuningaskunta, Bulgarian tasavalta, Tšekin tasavalta, Tanskan kuningaskunta, Saksan liittotasavalta, Viron tasavalta, Irlanti, Helleenien tasavalta, Espanjan kuningaskunta, Ranskan tasavalta, Italian tasavalta, Kyproksen tasavalta, Latvian tasavalta, Liettuan tasavalta, Luxemburgin suurherttuakunta, Unkarin tasavalta, Maltan tasavalta, Alankomaiden kuningaskunta, Itävallan tasavalta, Puolan tasavalta, Portugalin tasavalta, Romania, Slovenian tasavalta, Slovakian tasavalta, Suomen tasavalta, Ruotsin kuningaskunta ja Ison-Britannian ja Pohjois-Irlannin yhdistynyt kuningaskunta. 3. Tämä julistus ei kuitenkaan koske Tanskan kuningaskuntaa perustamissopimuksiin liitetyn, Tanskan asemaa koskevan pöytäkirjan 1 ja 2 artiklan mukaisesti. 4. Tätä julistusta ei sovelleta niihin jäsenvaltioiden alueisiin, joihin ei sovelleta Euroopan yhteisön perustamissopimusta, eikä se rajoita asianomaisten jäsenvaltioiden mahdollisia toimia tai kannanottoja rautatiekalustopöytäkirjan yhteydessä kyseisten alueiden puolesta niiden etujen suojelemiseksi. 5. Euroopan yhteisön jäsenvaltiot ovat siirtäneet toimivaltaa yhteisölle asioissa, jotka vaikuttavat tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla 22 päivänä joulukuuta 2000 annettuun asetukseen (EY) N:o 44/2001[12], maksukyvyttömyysmenettelyistä 29 päivänä toukokuuta 2000 annettuun asetukseen (EY) N:o 1346/2000[13] ja sopimusvelvoitteisiin sovellettavasta laista (Rooma I) 17 päivänä kesäkuuta 2008 annettuun asetukseen (EY) N:o 593/2008[14], rautatiejärjestelmän yhteentoimivuudesta yhteisössä 17 päivänä kesäkuuta 2008 annettuun Euroopan parlamentin ja neuvoston direktiiviin 2008/57/EY (uudelleen laadittu toisinto)[15] sekä Euroopan rautatieviraston perustamisesta 29 päivänä huhtikuuta 2004 annettuun asetukseen (EY) N:o 881/2004[16]. 6. Kalustoyksikköjen numerointijärjestelmäksi yhteisö on hyväksynyt päätöksellään 2006/920/EY (komission päätös, tehty 11 päivänä elokuuta 2006, Euroopan laajuisen tavanomaisen rautatiejärjestelmän osajärjestelmää käyttötoiminta ja liikenteen hallinta koskevasta yhteentoimivuuden teknisestä eritelmästä) järjestelmän, joka soveltuu liikkuvan kaluston yksilöimiseen pöytäkirjan V artiklan 2 kohdan mukaisesti. Yhteisön jäsenvaltioiden ja kansainvälisen rekisterin välisen tietojenvaihdon osalta yhteisö on edistynyt merkittävästi päätöksellään 2007/756/EY (komission päätös, tehty 9 päivänä marraskuuta 2007, kansallista rekisteriä koskevasta direktiivien 96/48/EY ja 2001/16/EY 14 artiklan 4 ja 5 kohdassa säädetystä yhteisestä eritelmästä). Kyseisen päätöksen mukaan EY:n jäsenvaltiot ottavat käyttöön kansallisen kalustorekisterin. Samojen tietojen kirjaamista sekä kansalliseen että kansainväliseen rekisteriin olisi vältettävä. 7. Jäsenvaltioiden Euroopan yhteisön perustamissopimuksen nojalla yhteisölle siirtämän toimivallan käyttö kehittyy sen ominaisluonteen vuoksi jatkuvasti. Toimivaltaiset toimielimet voivat perustamissopimuksen puitteissa tehdä päätöksiä, joissa määritetään yhteisön toimivallan laajuus. Euroopan yhteisö pidättää sen vuoksi oikeuden muuttaa tätä julistusta vastaavasti, ilman että tämä kuitenkaan on edellytyksenä rautatiekalustopöytäkirjan soveltamisalaan kuuluviin asioihin liittyvän yhteisön toimivallan käyttämiselle. [1] EUVL L 12, 16.1.2001, s. 1. [2] EUVL L 160, 30.6.2000, s. 1. [3] EUVL L 177, 4.7.2008, s. 6. [4] EUVL L 191, 18.7.2008, s. 1. [5] EUVL L 220, 21.6.2004, s. 3. [6] EUVL C […], […], s. […]. [7] EYVL L 12, 16.1.2001, s. 1, asetus sellaisena kuin se on viimeksi muutettuna… [8] EYVL L 160, 30.6.2000, s. 1, asetus sellaisena kuin se on viimeksi muutettuna… [9] EUVL L 177, 4.7.2008, s. 6. [10] EUVL L 191, 18.7.2008, s. 1. [11] EUVL L 220, 21.6.2004, s. 3. [12] EYVL L 12, 16.1.2001, s. 1, asetus sellaisena kuin se on muutettuna … [13] EYVL L 160, 30.6.2000, s. 1, asetus sellaisena kuin se on muutettuna … [14] EUVL L 177, 4.7.2008, s. 6. [15] EUVL L 191, 18.7.2008, s. 1. [16] EUVL L 220, 21.6.2004, s. 3.